১৯৭১ সাল। একটি ইতিহাস। একটি স্বাধীন সার্বভৌম বাংলাদেশ। দীর্ঘ শোষণ বঞ্চনার নাগপাশ থেকে মুক্তির তাড়নায় ছিনিয়ে আনা নির্মল সবুজ একটি ভূখন্ড। শত চড়াই উতরাই পেরিয়ে আজকের এ অর্জন। ৪৩ বছর একটি নবজন্মা দেশের জন্য খুব বেশি সময় না হলেও কম সময় নয়। এই ভূখন্ডকে ঘিরে আমাদের প্রত্যাশার কমতি ছিল না, এখনো এক বুক আশা বুকে চেপে বেঁচে থাকার সোনালি স্বপ্ন দেখে দেশের মানুষ। যদিও বা এ দেশ বিশ্বদরবারে দুর্নীতিতে চ্যাম্পিয়ন হয়ে তলাবিহীন ঝুড়িতে পরিণত হয়েছে, প্রতিবেশী রাষ্ট্রের কাছে রাজনৈতিক ও অর্থনৈতিক শৃঙ্খলে পিষ্ট হয়ে চলছে। নানা ধরনের ঘৃণ্যতর চক্রান্তের পদাঘাতে দেশ আক্রান্ত হলেও জনগণের দেশের প্রতি আকুণ্ঠ ভালোবাসা ও পরিশ্রমপ্রিয়তার কারণে দেশ এখনো মেরুদন্ডহীন হয়নি। শাসকগোষ্ঠী ক্ষমতাকে দেশের উন্নয়নে ব্যবহার না করে নিজেদের আখের গোছানোর সিঁড়ি হিসেবে ব্যবহার করছে। অন্য দিকে সাধারণ মানুষ তাদের হাড়ভাঙা পরিশ্রম দিয়ে তিলে তিলে দেশকে গড়তে নিরন্তর চেষ্টা চালাছে। বিচারের নামে অবিচার, ধর্মনিরপেক্ষতার নামে ধর্মহীনতা আমাদের অস্তিত্বকে চুরমার করে দিয়ে এক নতুন প্রেতাত্মা জাতির ঘাড়ে ভর করেছে। এরপরও আমরা আশা নিয়ে বেঁচে থাকি কারণ আমাদের তরুণরা মেধাবী ও সাহসী। তাদেরকে যদি আজ সঠিক দিকনির্দেশনা দেয়া যায় তাহলে দেশ এগিয়ে যাবে। মাথা উঁচু করে বিশ্বদরবারে স্থান করে নেবে আমাদের স্বপ্নের বাংলাদেশ।